***"Ezért, szeretett estvéreim, legyetek szilárdak, rendíthetetlenek, buzgólkodjatok mindenkor az Úr munkájában, hiszen tudjátok, hogy fáradozásotok nem marad hiábavaló az Úrban." (1Kor 15,58)***

**Kedves Testvérek!**

„…ellenségetek, az ördög, mint ordító oroszlán jár szerte, keresve, kit nyeljen el;” ( 1Pt 5,8), ezért nem szabad meglankadnunk a jónak cselekvésében, az Úr Jézus Krisztus tanításainak ismeretében, az Evangélium rendelkezéseinek megtartásában. Ha ezeket szem elől tévesztjük, a bűn hamar ránk tőr. „Hiszen, ha jól cselekszel, emelt fővel járhatsz. Ha pedig nem jól cselekszel, a bűn az ajtó előtt leselkedik, és rád vágyódik, de te uralkodjál rajta.” (1Moz 4,7)

Ne engedjük, hogy a Sátán lakozást vegyen szívünkben, életünkben. Kövessük Jézust, aki megmutatja azt az utat amelyen járnunk kell, hogy megtaláljuk azt az utat amely a végső célba vezet bennünket. Ez a cél: az üdvösség, az örök élet, az Isten országa.

Kövessük Jézust, mert így nem tévelygünk el, nem sántikálunk az üdvösség és a bűn útja között, Őt követve nem térünk le az Isten által kiszabott útról.

Legyünk szilárdak, rendíthetetlenek a Szentháromság Istenbe vetett bizalmunkban, és fáradhatatlanok az Ő követésében, az imádkozásban, könyörgésben.

Mindenkor nagy szükség volt a közös imádkozás erejére, de ezekben az időkben még nagyobb hangsúlyt kell fordítanunk a közös könyörgésre, imádkozásra. Nagy kihívás előtt áll a keresztyénség. Igazi tűzpróba előtt. Hisszük, hogy hitünk kiállja a próbát és megtisztulunk a szennytől, megszabadulunk a bűn rabságából.

Ne fáradjunk meg a szolgálatban, tudva, hogy Isten megadja az erőt, Jézus Krisztus által minden szolgálathoz, ha mi is őszintén kérjük el imádságainkban az erőt, a látást.

Ne tántorítson el semmi, és senki az Úr krisztus szolgálatától, tudva azt, hogy a Sátán készen áll a szívünk meghódítására, megszerzésére.

Üresítsük ki szívünkből a bűnös cselekedetek szándékát, a gonoszság maradékait, és engedjük, hogy Isten töltse meg csordultig az Ő szeretetével, kegyelmével, mert tudjuk, hogy amivel csordultig a szív, azt szólja a száj, és ha a szólás igaz és hiteles, azt cselekszi a hívő, keresztyén ember. A szánk pedig hirdesse Isten szeretetét, kegyelmét, aki megjelent a mi Urunkban, Jézus Krisztusban.

Kedves Testvérek!

E szolgálatba állva építjük - presbiter, és gyülekezeti tag - Isten országát, Krisztus Egyetemes Egyházát, benne a Magyarországi Református Egyházat, és a mi gyülekezeteinket is!

„Aki nyelveken szól, önmagát építi, aki pedig prófétál, a gyülekezetet építi!” (1Kor 14,4)

A Szentírás alapos ismerete lehetővé teszi számunkra – világi szolgálók számára - , hogy nyelveken szóljunk, hogy magunkat építve prófétálhassunk, hogy hitelesek legyünk, képesek legyünk építeni a gyülekezeteinket hiteles munkatársakként.

Legyünk Krisztussal közösségben, legyünk Krisztus munkatársai, testvérei. Pál apostol leveleiből tudjuk, hogy nem mindenki tud prófétálni, de mindenki képes szolgálni a gyülekezetek javára és építésére. Szükség van a szolgatársakra. A lelkipásztoroknak szükségük van a szolgáló presbiterre, presbitériumra!

Szolgálatunk legyen hiteles, cselekedeteink legyenek példamutatóak, hogy ezzel is ébresszünk vágyat, presbitereink, gyülekezeti tagjaink szívében a szolgálatra, és ébresszünk vágyat azok szívében, akik még nem ismerik az Atya Isten szeretetét, kegyelmét, amelyben részesít valamennyiünket Krisztus Jézus által.

Kedves Testvérek!

Erősen meg kell állnunk a hitben, hogy a bűn ne érje el szívünket. Ez ellen csak, és kizárólag Krisztus ereje által vagyunk képesek harcolni. E harc pajzsát az Evangélium biztosítja, a harchoz szükségeső erőt pedig Isten élő Igéje adja.

„Vigyázzatok, álljatok meg a hitben, legyetek férfiak, legyetek erősek! Minden dolgotok szeretetben menjen végbe!” (1Kor 16,13)

A szeretetben való szolgálat pedig biztosíték arra, hogy az erőfeszítésünk nem hiábavaló, erőfeszítéseink amit egy irányba – Krisztus irányába – teszünk, nem kioltják egymást, hanem erősítik egymást, a cél elérése érdekében.

A cél – gyülekezeti, egyházi szinten – az ébredés, a hitre jutás, a gyarapodás és a végső cél az üdvösség elérése, megszerzése, Jézus Krisztusban. Ezért kell szolgálnunk fáradoznunk folyamatosan!

Adja meg a szíveket kutató Isten, hogy vegyük komolyan az elhívást, vegyük komolyan a szolgálatot, példamutatóan, hitelesen szolgáljunk, és cselekedeteinkkel mozdítsuk előre a hitünk mélyítését, gyülekezetek épülését, Isten dicsőségére!

Adja Isten, hogy így legyen!

Ámen

Kedves Testvérek!

Sajnos, hogy a 2020. október 19-re beütemezett Presbiterképző alkalom, ismét elmarad. Úgy gondolom, hogy Isten kellő bölcsességet adott a szervezőknek, hogy kiküszöbölhessük az esetleges megbetegedéséket.

Tudom, hogy ezen „gondolatok”, „körlevelek” nem tudják pótolni a személyes találkozásokon megélt építő, tanító szolgálatokat, de Isten Szent Lelkét kérve születtek meg ezek a sorok.

Továbbra is biztatom a testvéreket, hogy akiket a Lélek vezérel, tegyen bizonyságot, írja le és ossza meg a presbitériumokkal, hiszen egymás hitéből, bizonyságtételeiből épülünk valamennyien.

( Ebben a DEM Presbiteri Szövetségének Elnöksége mindenki rendelkezésére áll, és segít a közzétételben.)

Úgy hiszem, hogy Istennek hálával tartozunk, hogy vasárnaponként együtt lehetünk, az Ő nevéről nevezett hajlékban, és a hétközi réteg alkalmakon is. Adjunk hálát azért, hogy templomaink ajtajai nem zárúltak be!

Könyörögjünk, imádkozzunk, hogy e rendkívüli állapot minél hamarabb lezáródjon, tudjuk folytatni a presbiterképző folyamatot, és együtt dicsőíthessük a Teremtés Urát!

Isten adjon alázatot, bölcsességet és békességet gyülekezetinknek, Egyházunknak. Vigyázzunk egymásra, vigyázzunk magunkra, és vigyázzunk gyülekezetink egészségére!

Kelt: Debrecen, 2020. október 15.

Török Csaba Pál

DREM Presbiteri Szövetségének Elnöke